Predkladacia správa

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a podľa čl. 24 Legislatívnych pravidiel vlády Slovenskej republiky, Ministerstvo vnútra Slovenskej republiky (ďalej len „predkladateľ“) predkladá návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení nálezu Ústavného súdu Slovenskej republiky č. 239/2014 Z. z. (tlač 1773) (ďalej len „návrh“). 
 
Všeobecne

Návrh je odôvodnený potrebou vytvoriť pre politické strany a kandidujúce subjekty  možnosť požiadať štátnu komisiu pre voľby a kontrolu financovania politických strán o stanovisko k vzniknutému problému v súvislosti s aplikáciou tohto zákona ako i zákona                  č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov a zároveň uložiť povinnosť štátnej komisii poskytnúť kandidujúcim subjektom stanovisko v určitej primeranej lehote.
Návrh nebude mať vplyv na podnikateľské prostredie, sociálne vplyvy ani na vplyvy na životné prostredie, nebude mať vplyv na rozpočet verejnej správy a bude mať vplyv na informatizáciu spoločnosti, a to zverejňovaním stanovísk komisie na webovom sídle ministerstva vnútra čim sa zavádza nová elektronická služba s úrovňou I (informatívna úroveň).
Návrh je podľa navrhovateľov v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.
Stanovisko
	Návrh zákona bol predmetom medzirezortného pripomienkového konania v rámci ktorého neboli uplatnené vecné pripomienky. Pripomienkujúci však poukázali na potrebu vykonať v návrhu legislatívno-technické úpravy.

 	Predkladateľ po pripomienkovom konaní zaujíma k návrhu toto stanovisko: 

Predkladateľ vzhľadom na podstatnú odlišnosť novej právnej úpravy najmä v oblasti vedenia a financovania volebnej kampane považuje návrh za prínos z dôvodu posilnenia preventívnej činnosti štátnej komisie ako i  jej vplyvu na dodržiavania pravidiel vedenia volebnej kampane a odporúča vláde Slovenskej republiky vysloviť s ú h l a s  s predloženým poslaneckým návrhom s tým, že v rámci ďalšieho procesu sa v návrhu vykonajú tieto legislatívne úpravy:

1. V názve zákona a v čl. I úvodnej vete sa vypustia slová „v znení nálezu Ústavného súdu Slovenskej republiky č. 239/2014 Z. z.“, pretože ide o rozhodnutie o pozastavení niektorých ustanovení zákona, nie však o jeho zmenu.
2. V § 16 ods. 4 sa za slová „do 15“ vloží slovo „dní“.
3. V čl. I poslednej vete sa za slovo „odsek“ vloží číslovka „4“.